燕詩示劉叟
作者：白居易
朝代：唐

paragraphs: 梁上有雙燕，翩翩雄與雌。
銜泥兩椽間，一巢生四兒。
四兒日夜長，索食聲孜孜。
青蟲不易捕，黃口無飽期。
觜爪雖欲敝，心力不知疲。
須臾十來往，猶恐巢中飢。
辛勤三十日，母瘦雛漸肥。
喃喃教言語，一一刷毛衣。
一旦羽翼成，引上庭樹枝。
舉翅不回顧，隨風四散飛。
雌雄空中鳴，聲盡呼不歸。
却入空巢裏，啁啾終夜悲。
燕燕爾勿悲，爾當返自思。
思爾爲雛日，高飛背母時。
當時父母念，今日爾應知。